གནས་མཆོག་འདི་ནི་ཉག་རོང་རྫོང་དར་ཀེའམ་བརྡ་ཀིན་བརྡ་གེ་ཤང་རྨེ་ཁོག་གྲོང་སྡེ་སྟེ།ཉག་རོང་རྫོང་གི་བྱང་ཤར།དཀར་མཛེས་རྫོང་དང་འབྲེལ་མཚམས།ཉག་རོང་རྫོང་ནས་གནས་འདིའི་བར་དུ་སྤྱི་ལེ༩༩ཡོད།གནས་འདིའི་རྩེ་མོ་མཁའ་ལ་བསྙེགས་ཤིང་སྲིག་པ་ཆགས་པའི་གངས་ལ་ཟུག་ཅིང་གཟི་མདངས་དུང་ལྟར་དཀར།རི་རྐེད་འཁྱགས་རོམ་སྔོན་མོ་གཡུ་ཡི་མདོག་འདྲའི་བདུད་རྩིའི་ཆུ་རྒྱུན་འབབ།རི་འདབས་ནགས་རི་བྲག་རི་སྤང་རི་དང་གཡའ་རི་ལྷུན་སྡུག་ཅིང་མཛེས།མཚོ་དང་རྫིང་བུ་དང་ཆུ་ཕྲན་སྣ་ཚོགས་འབབ་པའི་མཚམས་སུ་ནེའུ་གསེང་དང་ནགས་ཚལ་ཕུན་སུམ་ཚོགས་པས་ཁྱབ།རི་དྭགས་ཐམས་ཅད་བདེ་བར་ཕེབས་ཤིང་ཆོམ་རྐུན་དང་གཅན་གཟན་གྱི་འཚེ་བ་མེད་ཅིང་བག་ཕེབས་གནས།སྔ་འགྱུར་རྙིང་མའི་ཆོས་རྒྱུད་འཛིན་པ་གཟུར་ལྷ་འབུམ་དགོན་པ་རི་དེའི་མདུན་ཞོལ་དུ་ཆགས།དེ་ལྟ་བུའི་གནས་ཕུན་སུམ་ཚོགས་པ་འདི་ཉིད་དུ་ཕྱོགས་མཐའ་སོ་སོ་ནས་ཕེབས་པའི་སྐྱེ་བོ་དད་ལྡན་གྱི་ཚོགས་དང་དོན་མཐུན་ཚང་བ་ཐམས་ཅད་དངོས་སུ་རྒྱུ་ཞིང་དབང་པོའི་སྤྱོད་ཡུལ་དུ་གཟིགས་ཤིང་གསལ་བའོ།།